Jonas Dahl (SF), 2014-01-17:
Beslutningsforslag nr. B 13 går ud på, at Folketinget skal pålægge regeringen inden den 1. marts 2014 at nedsætte en lovkommission i forbindelse med en revision af skattekontrolloven med henblik på afrapportering senest den 1. januar 2015.
Jeg vil indlede med at sige, at jeg principielt har sympati for forslaget om en revision af skattekontrolloven.
Jeg er enig i det sigte, der ligger i forslaget, med at foretage en gennemgang af loven, nemlig at skabe en moderne, sammenhængende og gennemtænkt lov.
Jeg må medgive, at skattekontrolloven efter mange lovændringer kan fremstå usammenhængende og kompliceret.
Den aktuelle skattelydebat understreger også behovet for at sikre, at SKAT har de nødvendige redskaber til den kontrol.
Dermed er det ikke sagt, at der ikke er behov for en forenkling og en modernisering.
Specielt set i lyset af den udvikling i digitaliseringen af selvangivelses- og årsopgørelsesproceduren, der har fundet sted, kan der være behov for løbende at foretage en modernisering af skattekontrolloven.
Formålet er at sikre en skattekontrollov, der er nem at forstå for såvel skatteydere som myndigheder, hvilket vil øge retssikkerheden.
Nogle af de problemstillinger, der vil skulle tages op, har tidligere været behandlet af en samarbejdsgruppe under ledelse af Skatteministeriets borger- og retssikkerhedschef, og det vil derfor også være naturligt, at borger- og retssikkerhedschefen løbende inddrages i processen med at gennemgå og modernisere skattekontrolloven.
Skattekontrolloven stammer helt tilbage fra 1946, dvs. fra en tid, hvor skatteydere selv skulle opgive alle oplysninger til brug for skatteligningen, og der er behov for en mere nutidig lov, der så vidt muligt bør være teknologineutral og fremtidssikret.
Jeg vil gerne give en overordnet orientering om det arbejde, der vil blive påbegyndt.
Når de overordnede rammer er blevet fastlagt, er det ministeriets hensigt at starte med at se på reglerne i skattekontrollovens afsnit I, hvor udgangspunktet i dag er selvangivelsespligten, mens realiteten er, at de fleste skatteydere modtager en årsopgørelse, som er dannet af oplysninger fra andre end skatteyderen selv.
I forbindelse med arbejdet med at modernisere skattekontrolloven vil der helt givet blive behov for at inddrage organisationer m.fl.
Det er imidlertid min vurdering, at det ikke er et arbejde, der er velegnet til at foregå i et stort og bredt sammensat udvalg, hvor mange, til tider også modsatrettede interesser er på spil.
Jeg tror, vi opnår det bedste resultat og den mest smidige proces, ved at Skatteministeriet udarbejder et udspil, som organisationer m.fl. herefter inddrages i.
Det er ministeriets hensigt, at dette skal ske i form af en løbende proces.
Ministeriet har tænkt sig at nedsætte en følgegruppe bestående af en række organisationer.
Disse organisationer vil løbende blive orienteret om og inddraget i Skatteministeriets arbejde med modernisering af skattekontrolloven og ikke kun i form af en høring af det samlede lovforslag.
Jeg vil også gerne give tilsagn om, at ordførerne fra de forskellige partier i Folketinget vil blive inddraget og også orienteret og repræsenteret i ministeriet i den proces, som jeg tidligere har beskrevet, med henblik på en god proces med Folketingets partier og også en proces, hvor vi har en god inddragelse af alle partier, selvfølgelig under forudsætning af at der er et ønske om det.
Som nævnt er jeg også indstillet på at foretage en gennemgang og en modernisering af skattekontrolloven.
Jeg mener imidlertid ikke, at en lovkommission er den rigtige model.
Derfor kan regeringen ikke støtte beslutningsforslaget.